CELEX: 32021D0316(01)
Language: hu
Date: 2020-10-21 00:00:00
Title: A szociális biztonsági rendszerek koordinációjával foglalkozó igazgatási bizottság H 10. sz. határozata (2020. október 21.) a szociális biztonsági rendszerek koordinációjával foglalkozó igazgatási bizottság Adatkezelési Technikai Bizottságának működési rendjéről és összetételéről (EGT-vonatkozású és az EK–Svájc-megállapodást érintő szöveg) 2021/C 89/06

2021.3.16.   
               
               
                  HU
               
               
                  Az Európai Unió Hivatalos Lapja
               
               
                  C 89/6
               
            
         A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG
         H 10. sz. határozata
         (2020. október 21.)
         a szociális biztonsági rendszerek koordinációjával foglalkozó igazgatási bizottság Adatkezelési Technikai Bizottságának működési rendjéről és összetételéről
         (EGT-vonatkozású és az EK–Svájc-megállapodást érintő szöveg)
         (2021/C 89/06)
         A SZOCIÁLIS BIZTONSÁGI RENDSZEREK KOORDINÁCIÓJÁVAL FOGLALKOZÓ IGAZGATÁSI BIZOTTSÁG,
         tekintettel a szociális biztonsági rendszerek koordinálásáról szóló, 2004. április 29-i 883/2004/EK európai parlamenti és tanácsi rendelet (1) 72. cikkére, amely szerint az igazgatási bizottság feladata a tagállamok közötti együttműködés erősítése és fejlesztése az információcseréhez szükséges eljárások korszerűsítésével, különösen az intézmények közötti információáramlásnak az elektronikus eszközökkel történő információcseréhez történő hozzáigazításával, figyelembe véve az egyes tagállamokban az adatkezelés fejlődését; az igazgatási bizottság feladata továbbá elfogadni az adatkezelési szolgáltatásokra vonatkozó közös strukturális szabályokat, különösen a biztonságra és a szabványok használatára vonatkozókat, és megállapítani az ilyen szolgáltatások közös részeinek működtetésére vonatkozó rendelkezéseket,
         tekintettel a 883/2004/EK rendelet 73. cikkére, melynek értelmében az igazgatási bizottság meghatározza az Adatkezelési Technikai Bizottság működési rendjét és összetételét, amely utóbbi jelentéseket és indokolással ellátott véleményt nyújt be, mielőtt az igazgatási bizottság a 72. cikk d) pontja alapján döntést hoz,
          
         A KÖVETKEZŐKÉPPEN HATÁROZOTT:
         
            1. cikk
            
               (1)   Az igazgatási bizottság létrehozza a 883/2004/EK rendelet 73. cikkének bekezdésében előírt Adatkezelési Technikai Bizottságot. E bizottság rövid megnevezése: „technikai bizottság”.
            
            
               (2)   A technikai bizottság a 883/2004/EK rendelet 73. cikkének bekezdésében megállapított feladatokat látja el.
            
            
               (3)   A technikai bizottság az általa ellátandó speciális feladatokra vonatkozóan megbízatását az igazgatási bizottságtól kapja, amely szükség esetén módosíthatja e feladatokat.
            
         
         
            2. cikk
            
               (1)   A technikai bizottságnak tagállamonként két tagja van: az egyik tag a bizottság teljes jogú tagja, a másik annak helyettese.
            
            
               (2)   A tagjelöléseket minden tagállam az adott tagállam igazgatási bizottságban működő kormányzati képviselőjén keresztül továbbítja az igazgatási bizottság titkárságához.
            
            
               (3)   A bizottsági tagok mellett a technikai bizottság ülésein tagállamonként egy vagy több szakértő is részt vehet, amennyiben azt a napirendi kérdések jellege indokolja.
            
            
               (4)   Egy delegáció általános szabályként legfeljebb négy tagból állhat.
            
            
               (5)   A technikai bizottság munkájában konzultációs minőségben részt vesz az Európai Bizottság igazgatási bizottságban működő képviselője vagy az e képviselő által kijelölt személy.
            
            
               (6)   A technikai bizottság és eseti munkacsoportjai valamennyi ülésén részt vehet az Európai Bizottság képviselője vagy az általa kijelölt személy, vagy az igazgatási bizottság titkársága által kijelölt személy. A napirendi kérdések jellegétől függően az üléseken a tárgykörben érintett európai bizottsági szervezeti egységek képviselője vagy képviselői is részt vehet(nek).
            
            
               (7)   A technikai bizottság és eseti munkacsoportjai valamennyi ülésén részt vesz az igazgatási bizottság titkárságának egy tagja.
            
         
         
            3. cikk
            
               (1)   A technikai bizottság elnökének tisztségét minden félévben ugyanazon tagállam teljes jogú tagja vagy más kijelölt tisztviselője tölti be, amely tagállam képviselője az igazgatási bizottságban ugyanabban az időszakban az elnöki tisztséget betölti.
            
            
               (2)   Ha a technikai bizottság hivatalban lévő elnöke nem tud részt venni a bizottság ülésén, az elnök szerepét a helyettese veszi át.
            
            
               (3)   A technikai bizottság elnöke a megtartandó ülések és a technikai bizottság által ellátandó feladatok keretein belül jogosult utasításokat adni a titkárságnak.
            
         
         
            4. cikk
            A technikai bizottság ülését a titkárság a technikai bizottság elnökével egyeztetve meghívólevél útján hívja össze, melyet legalább 10 munkanappal az ülés időpontja előtt megküld a tagoknak és az Európai Bizottság képviselőjének.
         
         
            5. cikk
            Jelentéseit és indoklással ellátott véleményeit a technikai bizottság szükség szerint technikai dokumentumok és tanulmányok alapján fogadja el. Ehhez minden olyan információt bekérhet a nemzeti közigazgatásoktól, amelyre megítélése szerint feladatainak megfelelő ellátásához szüksége van.
         
         
            6. cikk
            
               (1)   Konkrét kérdések megvizsgálása céljából a technikai bizottság korlátozott számú tagból álló eseti munkacsoportokat állíthat fel, amelyek javaslatokat terjesztenek a technikai bizottság elé.
               A technikai bizottság írásos megbízás keretében meghatározza az ilyen munkacsoportok által elvégzendő feladatokat és a feladatok időbeni ütemezését.
            
            
               (2)   Az eseti munkacsoport elnöki tisztségét a technikai bizottság elnöke által az Európai Bizottság képviselőjével történő egyeztetést követően kijelölt személy tölti be, vagy ennek hiányában egy, az igazgatási bizottság elnökét adó tagállam által kijelölt szakértő.
            
            
               (3)   Az eseti munkacsoport elnökét a technikai bizottság minden olyan ülésére meg kell hívni, amelyen az eseti munkacsoport jelentését tárgyalják.
            
         
         
            7. cikk
            A technikai bizottság üléseit az igazgatási bizottság titkárságának egy kijelölt tagja készíti elő és szervezi meg.
         
         
            8. cikk
            
               (1)   A jelentéseket, az indokolással ellátott véleményeket, valamint az igazgatási bizottság által az 1. cikk (3) bekezdésével összhangban a technikai bizottságra ruházott feladatokkal kapcsolatos egyéb kérdéseket a technikai bizottság valamennyi tagjának minősített többségével kell elfogadnia, az Európai Unió Tanácsa által alkalmazott szavazási szabályokkal összhangban. Minden tagállamnak egyetlen szavazata van, amelyet a teljes jogú tag vagy a helyettese ad le. A technikai bizottság jelentéseiben, indokolással ellátott véleményeiben és bármely más kérdésben hozott határozatában szerepelnie kell, hogy elfogadásuk egyhangúlag vagy egyszerű többséggel történt-e. A kisebbségi véleményeket vagy fenntartásokat rögzíteni kell.
               Amikor a technikai bizottság az 1. cikk (3) bekezdésében említett feladatokról határoz, az igazgatási bizottság végleges határozatot hozhat az ügyben, amennyiben azt a technikai bizottság határozatának az igazgatási bizottság elé terjesztésétől számított 5 munkanapon belül 5 tagállam kéri.
            
            
               (2)   Ha a technikai bizottság elnöki tisztségét a bizottság egy teljes jogú tagja tölti be, a tagállam nevében a helyettese szavaz.
               Ha egy jelen lévő tag a határozathozatal során tartózkodik a szavazástól, az elnök felkéri tartózkodásának indokolására.
            
            
               (3)   Ha a jelen lévő tagok többsége tartózkodik a szavazástól, akkor a szavazásra bocsátott javaslatot úgy kell tekinteni, mintha nem bocsátották volna szavazásra.
            
            
               (4)   A technikai bizottság dönthet úgy, hogy bizonyos jelentéseket és indokolással ellátott véleményeket írásbeli eljárással fogad el, ha ennek lehetőségét a technikai bizottság egy korábbi ülésén jóváhagyták.
               E célból az elnök tájékoztatja a technikai bizottság tagjait az elfogadandó szövegről. A tagok számára egy legalább tíz munkanapos határidőt kell biztosítani, amelyen belül jelezhetik, hogy elutasítják a javasolt szöveget vagy tartózkodnak a szavazástól. Ha a megadott határidőn belül egy tag nem küld választ, azt támogató szavazatként kell értékelni.
               Az elnök akkor is dönthet írásbeli eljárás indításáról, ha a technikai bizottság ülésén erről nem született előzetes megállapodás. Ilyen esetben kizárólag a javasolt szöveghez adott írásbeli beleegyezés tekinthető támogató szavazatnak, és a válaszadásra legalább 15 munkanapos határidőt kell biztosítani.
               Az elnök a kitűzött határidő lejártát követően értesíti a tagokat a szavazás eredményéről. A megfelelő számú támogató szavazatot szerző döntés a tagok visszajelzésének határidejeként kiszabott utolsó napon tekintendő elfogadottnak.
            
            
               5.   Amennyiben az írásbeli eljárás során a technikai bizottság valamely tagja a szöveg módosítását javasolja, az elnök:
               
                           a)
                        
                        
                           újrakezdi az írásbeli eljárást, és a tagokat a (4) bekezdésben szereplő eljárás szerint tájékoztatja a javasolt módosításról; a módosítás jellegétől függően a (4) bekezdésben említett határidő 5 munkanapra csökkenthető; vagy
                        
                     
                           b)
                        
                        
                           megszünteti az írásbeli eljárást, és az ügyet a következő ülésen tárgyalják meg, attól függően, hogy az elnök melyik eljárást tartja megfelelőnek a szóban forgó ügy esetében.
                        
                     
         
         
            9. cikk
            
               (1)   A technikai bizottság üléseinek napirendtervezetét a titkárság a technikai bizottság elnökével egyeztetve állítja össze.
               Az egyes napirendi pontok felvétele előtt a titkárság szükség szerint írásban kikérheti az érintett delegációk véleményét.
               A napirendtervezetnek főszabályként olyan napirendi pontokat kell tartalmaznia, amelyek felvételét valamely tag vagy az Európai Bizottság képviselője kérte.
            
            
               (2)   A napirendtervezetet az ülés előtt legalább 15 munkanappal meg kell küldeni a technikai bizottság valamennyi tagjának és a fenti 2. cikk (6) bekezdésében említett személyeknek. Az ülés előtti 5. munkanapig mód van módosított napirendtervezet küldésére.
               Az ülésen döntésre bocsátandó vagy véleményezendő napirendi pontokhoz kapcsolódó dokumentumokat a tagok rendelkezésére kell bocsátani, főszabályként legkésőbb az ülés előtti 10. munkanapig. Ez a kikötés nem vonatkozik a jóváhagyást nem igénylő, általános tájékoztató dokumentumokra, a különleges körülményekre és a technikai bizottság által a lenti 14. cikk szerint elfogadható egyéb esetekre.
            
            
               (3)   Az ülések elején a technikai bizottság elfogadja a napirendet.
               Egy új, a napirendtervezetben nem szereplő pontot a technikai bizottság csak egyhangú szavazással vehet fel a napirendre.
            
         
         
            10. cikk
            
               (1)   Az igazgatási bizottság titkársága jegyzőkönyvet készít a technikai bizottság üléseiről. A technikai bizottság a jegyzőkönyvet angol nyelvű változatban fogadja el.
            
            
               (2)   A jegyzőkönyv angol nyelvű változatát észrevételezés céljából legkésőbb egy hónappal a technikai bizottság következő ülése előtt meg kell küldeni a delegációknak.
            
         
         
            11. cikk
            
               (1)   Tevékenységéről és az elért eredményekről a technikai bizottság minden ülés után írásbeli jelentést készít az igazgatási bizottság számára.
            
            
               (2)   A technikai bizottság elnöke az igazgatási bizottság ülésein beszámol a technikai bizottság tevékenységéről, amennyiben az igazgatási bizottság elnöke erre felkéri.
            
         
         
            12. cikk
            A technikai bizottság által javasolt minden olyan intézkedés esetében, amely az Európai Bizottságra költségeket ró, szükség van az Európai Bizottság képviselőjének jóváhagyására.
         
         
            13. cikk
            A jelentések, az indokolással ellátott vélemények, a napirendek és a technikai bizottság tevékenységét támogató minden más dokumentum nyelve az angol.
         
         
            14. cikk
            Szükség esetén a technikai bizottság egyhangú döntéssel tovább pontosíthatja és részletezheti a jelenlegi eljárási szabályokat.
         
         
            15. cikk
            Ezt a határozatot az Európai Unió Hivatalos Lapjában ki kell hirdetni. Ezt a határozatot kihirdetése napjától kell alkalmazni.
         
         
            16. cikk
            Ez a határozat felváltja a 2015. december 17-i – 2016. március 9-én kisebb technikai pontosításokkal frissített – H8. sz. határozatot.
         
         
            
               
                  az igazgatási bizottság elnöke
               
               Moira KETTNER
            
         
         
            (1)  HL L 166., 2004.4.30., 1. o.